રાજ-મિતા સાથે આપણી પહેલી મુલાકાત બંનેની ટીનએજમાં થાય છે. રાજ દરજીની નાનકડી દુકાનમાં પપ્પાનો આસિસ્ટન્ટ છે. મિતા એમની કસ્ટમર છે, જેની પાસે કોઈ ફેશન મેગેઝિનમાં છપાયેલી ડ્રેસની તસવીર જેવો જ ડ્રેસ બનાવવાની ડિમાન્ડ છે. ટાઇટલ ક્રેડિટ્સની સાથોસાથ બૅકગ્રાઉન્ડમાં આતિફ અસલમના અવાજમાં હૂર ગીત વાગે છે અને સાથે જ રાજ-મિતાની ક્યુટ ટીનઍજ લવસ્ટોરી ચાલે છે. આજે વર્ષો પછી રાજ ભલે કરોડોપતિ થઈ ગયો હોય, પણ હાઈફાઈ પત્નીની કોઈ પણ ડિમાન્ડ પૂરી કરવામાં એ પાછો પડે એમ નથી. એટલે જ આગળ ઉપર ફિલ્મમાં ઍડમિશનના નામે એ લોકો જે કંઈ નાટકો કરે છે તે ગળે ઉતારવામાં ખાસ મહેનત નથી પડતી.